SET เสี่ยงรูด! วิกตกยอด “โควิด” วันนี้นิวไฮ เกาะติดแนวรับ 1,540 จุด
นักวิเคราะห์คาด SET มีแนวโน้มฟื้นตัว แต่อยู่ในกรอบจำกัด หลังยอด "โควิด" วันนี้ทำนิวไฮ เกาะติดแนวรับ 1,540 จุด
นักวิเคราะห์คาด SET มีแนวโน้มฟื้นตัว แต่อยู่ในกรอบจำกัด หลังยอด "โควิด" วันนี้ทำนิวไฮ เกาะติดแนวรับ 1,540 จุด
17 พ.ค. 2564

ผู้สื่อข่าวรายงานว่า แนวโน้มดัชนีตลาดหุ้นไทยวันนี้มีโอกาสปรับตัวลดลงสูง หลังจากมีการรายงานจำนวนผู้ติดเชื้อโควิดมีกว่า 9 พันราย ซึ่งคาดการณ์ว่าจะมีแรงขายหุ้นออกมาจำนวนมาก
ด้าน นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะฟื้นตัวในกรอบจำกัด จาก Sentiment โลกที่คาดหวังการฟื้นตัวเศรษฐกิจของสหรัฐฯ แม้ยังต้องจับตาเงินเฟ้อสหรัฐฯอยู่ และน่าจะได้แรงหนุนจากรคาน้ำมันที่ปรับตัวขึ้นด้วย ส่วนบ้านเราก็มีศบค.ได้ผ่อนปรนมาตรการพื้นที่ที่แดงเข้มให้เหลือแค่ 4 จังหวัด และให้นั่งทานอาหารในร้านได้บางส่วน
ทั้งนี้ Fund Flow ยังเป็นลบ และ MSCI ปรับลดน้ำหนักลงทุนหุ้นไทยก็ยังกดดันอยู่ รวมถึงสถานการณ์การแพร่ระบาดไวรัสโควิด-19 ในประเทศก็ยังมีความไม่แน่นอนสูง ล่าสุดจำนวนผู้ติดเชื้อโควิดมีกว่า 9 พันราย แต่ส่วนใหญ่มาจากเรือนจำ
นอกจากนี้ สัปดาห์นี้ให้ติดตามรายงานการประชุมของคณะกรรมการกำหนดนโยบายการเงินของธนาคารกลางสหรัฐ (FOMC) วันที่ 27-28 เม.ย.ซึ่งจะมีการเผยแพร่ในวันที่ 20 พ.ค.นี้ และติดตามผลิตภัณฑ์มวลรวมภายในประเทศ (GDP) ของไทย รวมถึงดัชนีผู้จัดการฝ่ายจัดซื้อ (PMI) ภาคการผลิต และภาคบริการ ของยุโรป และสหรัฐฯ ที่จะทยอยประกาศออกมา
พร้อมให้แนวรับ 1,542-1,530 จุด ส่วนแนวต้าน 1,560-1,570 จุด
ด้าน บล.เคทีบีเอสที ระบุว่า สัปดาห์ก่อน SET Index ลงต่ำสุดที่ 1,501 จุด (-5.3% จากสัปดาห์ก่อน) แม้จะดีดตัวกลับมาได้ แต่คาดตลาดจะยังผันผวนต่อ กลยุทธ์สัปดาห์นี้ จึงยังต้องใช้ความระมัดระวัง แต่จะเป็นจังหวะในการช้อน ซื้อหุ้นมีปัจจัยบวกเฉพาะตัว ที่ราคาปรับตัวลงมามากหลังรายงานกำไรของตลาดจบลง อาจเห็นแรงขายหุ้นที่ราคาขึ้นมามาก แนะนำให้เลือกขายทำกำไรช่วงสั้นในหุ้นเหล่านี้